ธอส.ลุยปล่อยกู้บ้านกระตุ้นศก.คิดดอกเบี้ย2.5-2.75%
ธอส.เตรียมหารือคลัง คลอดสินเชื่อบ้านกระตุ้นเศรษฐกิจ ลดดอกเบี้ยเหลือ 2.5-2.75%
20 ส.ค. 2562

ธอส.เตรียมหารือคลัง คลอดสินเชื่อบ้านกระตุ้นเศรษฐกิจ ลดดอกเบี้ยเหลือ 2.5-2.75%
นายฉัตรชัย ศิริไล กรรมการผู้จัดการ ธนาคารอาคารสงเคราะห์ (ธอส.) เปิดเผยว่า ในสัปดาห์หน้าจะหารือกับกระทรวงการคลัง การปล่อยกู้สินเชื่อดอกเบี้ยต่ำวงเงิน 27,000 ล้านบาท ซึ่งเป็นส่วนหนึ่งของมาตรการกระตุ้นเศรษฐกิจเร่งด่วน เบื้องต้นเงื่อนไขให้กู้ซื้อบ้านราคาไม่เกิน 3 ล้านบาท ไม่จำกัดรายได้ผู้กู้ อัตราดอกเบี้ย 2.5-2.75%
“เบื้องต้นธอส.คิดอัตราดอกเบี้ย 3% ได้ทันที แต่หากคิดอัตราดอกเบี้ยต่ำอยู่ที่ 2.5-2.75% ธอส.จะต้องเจรจากับกระทรวงการคลัง เพื่อผ่อนปรนเรื่องผลการดำเนินงาน เพราะจะทำให้กระทบกับกำไรของปีนี้ที่ตั้งไว้ที่ 13,000 ล้านบาทได้”นายฉัตรชัย กล่าว
สำหรับผลการดำเนินงานของธอส. ในช่วง 6 เดือนแรกของปี 2562 ปล่อยสินเชื่อได้ 90,000 ล้านบาท และล่าสุดเดือนกรกฎาคม 2562 ปล่อยสินเชื่อไปแล้ว 17,000 ล้านบาท ทั้งปีจะปล่อยได้ตามเป้าหมาย 203,000 ล้านบาท
ขณะที่หนี้ที่ไม่ก่อให้เกิดรายได้ (NPL)อยู่ที่ 4.86% ของสินเชื่อรวม ซึ่งสูงกว่าสิ้นปี 2561 ที่อยู่ที่ 4.17% เพราะลูกค้าส่วนใหญ่ได้รับผลกระทบจากปัญหาเศรษฐกิจที่ชะลอตัว อย่างไรก็ตาม ธอส.มีแผนจะขาย NPL ออก 12,000 ล้านบาท จะทำให้ NPL ในปีนี้ลดลงเหลือ 4.26% แม้จะสูงกว่าเป้าที่ตั้งไว้ว่าจะให้เหลือ 4% แต่ระดับดังกล่าวก็อยู่ในระดับเดียวกับระบบสถาบันการเงิน ซึ่งสะท้อนว่าธอส.สามารถบริหารจัดการหนี้เสียได้ดี
สำหรับการปล่อยสินเชื่อตามโครงการบ้านล้านหลัง ระยะที่ 1 นั้น สามารถปล่อยไปได้แล้ว 7,000 ล้านบาท เฉลี่ยเดือนละ 800-900 ล้านบาท ซึ่งปัจจุบันวงเงินในระยะที่ 1 ที่วางกรอบไว้ 50,000 ล้านบาท ยังเหลือ จึงจะขอหารือกับกระทรวงการคลัง ถึงนโยบายดังกล่าวว่า จะมีโครงการบ้านล้านหลัง ระยะที่ 2 ต่อไปหรือไม่ โดยหากจะมีในระยะที่ 2 อาจจะต้องมีการปรับหลักเกณฑ์เพื่อให้ง่ายต่อการขอสินเชื่อของผู้มีรายได้น้อยมากขึ้น